观放鱼歌
唐·卢仝

常州贤刺史，从谏议大夫除。天地好生物，刺史性与天地俱。见山客，狎鱼鸟。坐山客，北亭湖。命舟人，驾舫子。漾漾菰蒲，酒兴引行处。正见渔人鱼，刺史密会山客意。复念网罗婴无辜，忽脱身上殷绯袍。尽买罟擭尽有无，鳗鳣鲇鳢鳅。涎恶最顽愚，鳟舫见豳风。质干稍高流，时白喷雪鲫鲤?。此辈肥脆为绝尤，老鲤变化颇神异。三十六鳞如抹朱，水苞弘窟有蛟鼍。饵非龙饵唯无鲈，丛杂百千头。性命悬须臾，天心应刺史。刺史尽活诸，一一投深泉。跳脱不复拘，得水竞腾突。动作诡怪殊，或透藻而出。或破浪而趋，或掉尾孑孑。或奋鬣愉愉，或如莺掷梭。或如蛇衔珠，四散渐不见。岛屿徒萦纡，鸂鶒鸰鸥凫。喜观争叫呼，小虾亦相庆。绕岸摇其须，乃知贪生不独顽痴夫。可怜百千命，几为中肠菹。若养圣贤真，大烹龙髓敢惜乎。苦痛如今人，尽是鱼食鱼。族类恣饮啖，强力无亲疏。明明刺史心，不欲与物相欺诬。岸虫两与命，无意杀此活彼用贼徒。亦忆清江使，横遭乎余且。圣神七十钻，不及泥中鳅。哀哉托非贤，五脏生冤雠。若当刺史时，圣物保不囚。不疑且不卜，二子安能谀。二子傥故谀，吾知心受诛。礼重一草木，易卦称中孚。又曰钓不纲，又曰远庖厨。故仁人用心，刺史尽合符。昔鲁公观棠距箴，遂被孔子贬而书。今刺史好生，德洽民心。谁为刺史一褒誉，刺史自上来。德风如草铺，衣冠兴废礼。百姓减暴租，豪猾不豪猾。鳏孤不鳏孤，开古孟渎三十里。四千顷泥坑为膏腴，刺史视之总若无。讼庭雀噪坐不得，湖上拔茭植芙蕖。胜业庄中二桑门，时时对坐谈真如。因说十千天子事，福力当与刺史俱。天雨曼陀罗花深没膝，四十千真珠璎珞堆高楼。此中怪特不可会，但慕刺史仁有馀。刺史敕左右兼小家奴，慎勿背我沈毒钩。念鱼承奉刺史仁，深僻处，远远游。刺史官职小，教化未能敷。第一莫近人，恶人唯口腴。第一莫出境，四境多网罟。重伤刺史心，丧尔微贱躯。